SKRIFTLIG FORESPØRGSEL E-1259/01

af David Bowe (PSE) til Kommissionen

(26. april 2001)

Om: Omklassificering af triklorætylen

Kan Kommissionen bekræfte, om den foreslåede mærkning af triklorætylen som R45 jævnfør direktivet om emissionen af flygtige organiske forbindelser (1999/13/EF(1)) vil føre til forbud mod brug af triklorætylen og forbud mod salg til forbrugerne af stoffer, der er mærket R45 i henhold til den fjortende ændring (94/60/EF(2)) af direktiv 76/769/EF(3) om markedsføring og anvendelse af visse farlige stoffer og præparater?

Mener Kommissionen, at et sådan forbud vil føre til, at industrier, der er afhængige af triklorætylens tekniske egenskaber, skaffer sig komponenter uden for EU eller flytter deres egen produktion til ikke EU-lande?

I benægtende fald, hvorfor ikke?

(1) EFT L 85 af 29.3.1999, s. 1.

(2) EFT L 365 af 31.12.1994, s. 1.

(3) EFT L 262 af 27.9.1976, s. 201.

Svar afgivet på Kommissionens vegne af Anita Wallström

(4. juli 2001)

Den 28. tilpasning af Rådets direktiv 67/548/EØF af 27. juni 1967 om tilnærmelse af lovgivning om klassificering, emballering og etikettering af farlige stoffer(1) til den tekniske udvikling, som blev godkendt af Udvalget for Tilpasning til Den Tekniske Udvikling den 25. januar 2001, klassificerer trichlorethylen som et kræftfremkaldende stof i kategori 2.

Denne klassifikation medfører ikke automatisk restriktion af markedsføring og anvendelse af trichlorethylen. Europa-Parlamentets og Rådets direktiv 94/60/EF af 20. december 1994(2) og 14. ændring af direktiv 76/769/EØF af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater(3) indfører dog en politik vedrørende restriktion af befolkningens anvendelse af stoffer, der klassificeres som carcinogener, mutagener eller forplantningstoksiske i kategori 1 og 2 (CMR) og opfordrer Kommissionen til at forelægge forslag om at forbyde den almindelige befolknings anvendelse af stoffer, som for nylig er blevet klassificeret som CMR kategori 1 eller 2. Kommissionen vil overveje at føje trichlorethylen til listen over stoffer, som i henhold til Rådets direktiv 76/769/EØF er forbudt anvendt af befolkningen generelt, efter at stoffet er blevet klassificeret som et carcinogen i klasse 2.

Hvad angår erhvervsmæssig og industriel anvendelse, fastsætter artikel 5, stk. 6, i Rådets direktiv 1999/13/EF af 11. marts 1999 om begrænsning af emissionen af flygtige organiske forbindelser fra anvendelse af organiske opløsningsmidler i visse aktiviteter og anlæg(4), at flygtige organiske forbindelser (f.eks. trichlorethylen), der er klassificeret som carcinogener, mutagener eller forplantningstoksiske i henhold til direktiv 67/548/EØF så vidt muligt skal erstattes med mindre skadelige stoffer eller præparater hurtigst muligt. I henhold til artikel 7, stk. 1, i direktiv 1999/13/EF offentliggør Kommissionen retningslinjer om en sådan erstatning. Ved udarbejdelse af en sådan vejledning må man navnlig tage hensyn til de økonomiske følger og endvidere til omkostninger og fordele ved de tilgængelige muligheder. Erhverv, der er afhængige af trichlorethylens specifikke tekniske egenskaber kan derfor muligvis fortsætte med bruge det, hvis dette kan berettiges ud fra et cost/benefit synspunkt.

Endvidere skal trichlorethylen underkastes risikovurdering inden for rammerne af Rådets forordning 793/93 af 23. marts 1993 om vurdering af og kontrol med risikoen ved eksisterende stoffer(5). Når denne risikovurdering er afsluttet, kan man, hvis hensigtsmæssigt, eventuelt foreslå yderligere risikonedskæringsforanstaltninger, inkl. restriktioner for markedsføring og anvendelse.

(1) EFT B 196 af 16.8.1967.

(2) EFT L 365 af 31.12.1994.

(3) EFT L 262 af 27.9.1976.

(4) EFT L 85 af 29.3.1999.

(5) EFT L 84 af 5.4.1993.